Illum il-Kummissjoni Ewropea ppubblikat l-ewwel Rapport dwar l-Istat tad-Dritt li jkopri l-UE kollha. Ir-rapport tal-lum jinkludi kontributi minn kull Stat Membru u jkopri kemm żviluppi pożittivi kif ukoll negattivi madwar l-UE. Dan juri li ħafna Stati Membri għandhom standards għoljin fejn jidħol l-istat tad-dritt, iżda fl-UE jeżistu sfidi importanti għall-istat tad-dritt. Jirrifletti wkoll żviluppi relevanti li joħorġu mill-miżuri ta' emerġenza meħuda mill-Istati Membri minħabba l-coronavirus. Ir-rapport ikopri erba' pilastri ewlenin li għandhom effett qawwi fuq l-istat tad-dritt: is-sistemi ġudizzjarji nazzjonali, l-oqfsa kontra l-korruzzjoni, il-pluraliżmu u l-libertà tal-media, u kwistjonijiet oħra istituzzjonali marbuta mas-sistema ta' ekwilibriju ta' setgħat essenzjali għal sistema effettiva ta' governanza demokratika. L-għan tar-Rapport il-ġdid dwar l-Istat tad-dritt huwa li jkabbar il-ġabra ta' għodda li għandha l-UE billi tiżdied magħhom għodda preventiva u biex jingħata bidu għal dibattitu inklużiv u għal kultura favur l-istat tad-dritt madwar l-UE. Dan għandu jkun ta' għajnuna lill-Istati Membri kollha biex jeżaminaw kif l-isfidi jistgħu jiġu indirizzati, kif jistgħu jitgħallmu mill-esperjenzi ta' xulxin, u kif l-istat tad-dritt jista' jkompli jissaħħaħ b'rispett sħiħ għas-sistemi u tradizzjonijiet nazzjonali kostituzzjonali. Il-President tal-Kummissjoni Ewropea Ursula von der Leyen qalet: “L-istat tad-dritt u l-valuri li nikkondividu huma l-pedament tas-soċjetajiet tagħna. Huma parti mill-identità komuni tagħna bħala Ewropej. L-istat tad-dritt jipproteġi n-nies mis-setgħa ta' min għandu ħafna saħħa. Filwaqt li għandna standards għolja ħafna fejn jidħol l-istat tad-dritt fl-UE, għandna wkoll diversi sfidi. Il-Kummissjoni Ewropea se tkompli taħdem mal-awtoritajiet nazzjonali biex jinstabu soluzzjonijiet, biex jiġu ggarantiti d-drittijiet u l-libertajiet ta' kuljum tan-nies.” Il-Viċi President għall-Valuri u t-Trasparenza, Věra Jourová qalet: “Illum qegħdin nimlew lakuna importanti fil-ġabra ta' għodod li għandna dwar l-istat tad-dritt. Ir-rapport il-ġdid għall-ewwel darba jagħti ħarsa lejn l-Istati Membri b'mod ugwali biex jiġu identifikati xejriet fejn jidħol l-istat tad-dritt u biex tingħata għajnuna biex ma jitħallewx jitfaċċaw problemi serji. Kull ċittadin jistħoqqlu jkollu aċċess għal imħallfin indipendenti, li jibbenifika minn media ħielsa u pluralistika u li jkollu fiduċja li d-drittijiet fundamentali tiegħu jiġu rispettati. Hekk biss inkunu nistgħu tassew insejħu lilna nfusna Unjoni ta' demokraziji.” Il-Kummissjoni għall-Ġustizzja u l-Konsumaturi, Didier Reynders qal: “Ir-Rapport il-ġdid dwar l-Istat tad-Dritt huwa l-bidu ta' djalogu miftuħ u regolari ma' kull Stat Membru, mod li bih nistgħu nikkondividu prattiki tajbin u biex nilqgħu minn qabel għall-isfidi, qabel ma dawn irabbu l-għeruq. L-għan aħħari huwa li tiddaħħal kultura vera dwar l-istat tad-dritt madwar l-Unjoni Ewropea, u li jiskatta dibattitu ġenwin fil-livell nazzjonali u tal-UE.” Konklużjonijiet ewlenin dwar is-sitwazzjoni tal-istat tad-dritt fl-Istati Membri Għadd ta' Stati Membri qed iwettqu riformi biex isaħħu l-indipendenza ġudizzjarja u qed inaqqsu l-influwenza tas-setgħa eżekuttiva jew leġiżlattiva fuq il-ġudikatura. Dan jinkludi Stati Membri fejn l-indipendenza ġudizzjarja tradizzjonalment tqieset bħala qawwija jew saħansitra qawwija ħafna. Il-valutazzjonijiet speċifiċi għall-pajjiż juru li l-indipendenza ġudizzjarja għadha kwistjoni li tqajjem preokkupazzjoni f'xi Stati Membri, u f'xi każijiet dan wassal għal proċedimenti ta' ksur jew għal proċedimenti skont l-Artikolu 7(1). Li jiġi żgurat li s-sistemi ġudizzjarji jkunu xierqa għall-era diġitali hija wkoll ta' sfida għall-UE kollha kemm hi, u l-pandemija attwali pprovdiet impetu addizzjonali biex jiġu aċċellerati r-riformi diġitali meħtieġa. Diversi Stati Membri adottaw strateġiji komprensivi kontra l-korruzzjoni, filwaqt li oħrajn jinsabu fil-proċess li jħejju strateġiji bħal dawn. L-implimentazzjoni u l-monitoraġġ effettivi jibqgħu kruċjali biex jiġi żgurat il-progress. Ħafna Stati Membri ħadu wkoll, jew jipprevedu li jieħdu, miżuri biex isaħħu l-qafas tagħhom għall-prevenzjoni tal-korruzzjoni u għall-integrità, u xi Stati Membri adottaw miżuri biex isaħħu l-kapaċità tas-sistema tal-ġustizzja kriminali fil-ġlieda kontra l-korruzzjoni. Min-naħa l-oħra, l-effettività tal-investigazzjonijiet kriminali, il-prosekuzzjoni u l-aġġudikazzjoni ta' każijiet ta' korruzzjoni, inkluża l-korruzzjoni ta' livell għoli, għadhom ta' sfida f'diversi Stati Membri. Iċ-ċittadini tal-UE ġeneralment igawdu minn standards għoljin ta' libertà u pluraliżmu tal-media. Rajna kemm, speċjalment matul il-pandemija tal-coronavirus, dawn il-media huma essenzjali fil-ġlieda kontra d-diżinformazzjoni. Madankollu, ir-rapport isemmi li jeżistu diffikultajiet fejn jidħlu l-effikaċja u r-riżorsi adegwati, kif ukoll ir-riskji ta' politiċizzazzjoni tal-awtoritajiet tal-media f'xi Stati Membri. Xi valutazzjonijiet tal-pajjiżi identifikaw aktar każijiet fejn inħoloq tħassib serju rigward il-pressjoni politika fuq il-media. Fl-aħħar nett, il-ġurnalisti u atturi oħra fil-media jiffaċċjaw theddid u attakki fir-rigward tal-ħidma tagħhom f'għadd ta' Stati Membri, għalkemm xi pajjiżi żviluppaw ukoll prattiki u stabbilew strutturi u miżuri biex jappoġġaw u jipproteġu lill-ġurnalisti. Il-kontrolli u l-bilanċi istituzzjonali huma fil-qalba tal-istat tad-dritt, u jiżguraw li s-setgħa eżerċitata minn awtorità statali waħda tkun soġġetta għall-iskrutinju demokratiku. F'għadd ta' Stati Membri, tnehdew riformi kostituzzjonali biex jissaħħu l-kontrolli u l-bilanċi istituzzjonali. Ħafna Stati Membri stabbilew ukoll politiki sistematiċi biex il-partijiet interessati jkunu involuti, u biex jiġi żgurat li r-riformi strutturali jkunu r-riżultat ta' diskussjoni wiesgħa fis-soċjetà. Fl-istess ħin, ir-rapport juri li l-użu eċċessiv ta' leġiżlazzjoni aċċellerata u ta' emerġenza jista' jagħti lok għal tħassib fejn jidħol l-istat tad-dritt. Madwar l-UE, is-soċjetà ċivili għadha attur ewlieni fid-difiża tal-istat tad-dritt, u fil-biċċa l-kbira tal-Istati Membri, hemm ambjent abilitanti u ta' appoġġ għas-soċjetà ċivili. Madankollu, hemm eżempji ta' sfidi serji li s-soċjetà ċivili qed tiffaċċja f'xi Stati Membri bħala riżultat ta' leġiżlazzjoni li tillimita l-aċċess għal finanzjament barrani jew kampanji ta' malafama. Miżuri ta' emerġenza meħuda fil-kuntest tal-coronavirus Il-pandemija għadha għaddejja u f'għadd ta' Stati Membri għad hemm fis-seħħ regolamenti jew miżuri ta' emerġenza. Ir-rapport jindika xi wħud mill-kwistjonijiet li tqajmu fid-dibattiti nazzjonali u r-rispons legali u politiku għall-kriżi. Pereżempju, it-tibdil jew is-sospensjoni tas-sistema nazzjonali ta' kontrokontrolli tas-soltu jista' joħloq sfidi partikolari għall-istat tad-dritt. Fl-istess waqt, hemm diversi eżempji tajba fejn is-sentenzi tal-qrati nazzjonali jew l-involviment ta' ombudspersons kellhom impatt pożittiv fuq il-miżuri ta' emerġenza meħuda. Il-Kummissjoni se tkompli l-monitoraġġ tagħha sakemm jiġu eliminati ftit ftit il-miżuri ta' emerġenza. Il-passi li jmiss Ir-rapport dwar l-Istat tad-Dritt se jkun ta' kontribut fid-dibattitu usa' dwar l-istat tad-dritt fil-livell Ewropew u nazzjonali. Il-Kummissjoni hija ħerqana li timpenja ruħha mal-Parlament Ewropew u mal-Kunsill dwar kwistjonijiet fejn jidħol l-istat tad-dritt u tqis li dan ir-rapport jipprovdi bażi solida għal aktar ħidma interistituzzjonali. Il-Kummissjoni tistieden ukoll lill-parlamenti nazzjonali u lill-awtoritajiet nazzjonali biex jiddiskutu dan ir-rapport, inklużi l-kapitoli tiegħu dwar il-pajjiżi, u jfittxu appoġġ minn xulxin bħala inkoraġġiment biex jagħmlu riformi u jaċċettaw is-solidarjetà Ewropea. Il-partijiet ikkonċernati relevanti fil-livell nazzjonali u dak tal-UE jenħtieġ li jkunu jinvoluti wkoll. Fuq il-bażi tal-eżitu tad-djalogu dwar l-edizzjoni tal-2020 u fuq il-bażi tal-esperjenzi miksuba fl-ewwel sena tal-funzjonament tal-Mekkaniżmu Ewropew għall-Istat tad-Dritt, il-Kummissjoni se tibda tħejji r-rapport tal-2021, filwaqt li tmexxi 'l quddiem ir-ritmu biex l-istat tad-dritt isir aktar reżiljenti fid-demokraziji tagħna. Kuntest L-ewwel Rapport annwali dwar l-Istat tad-Dritt huwa waħda mill-inizjattivi ewlenin tal-Programm ta' Ħidma tal-Kummissjoni għall-2020, u parti mill-mekkaniżmu komprensiv Ewropew tal-istat tad-dritt imħabbar fil-Linji Gwida Politiċi tal-President von der Leyen. Huwa r-riżultat ta' djalogu mill-qrib mal-awtoritajiet nazzjonali u l-partijiet ikkonċernati, u jkopri l-Istati Membri kollha fuq bażi oġġettiva u imparzjali. Il-valutazzjoni kwalitattiva mwettqa mill-Kummissjoni tiffoka fuq żviluppi sinifikanti minn Jannar 2019 u tiżgura approċċ koerenti billi tapplika l-istess metodoloġija għall-Istati Membri kollha, filwaqt li tibqa' proporzjonata mal-iżviluppi. Ir-rapport huwa parti miċ-ċiklu annwali l-ġdid tal-istat tad-dritt – il-Mekkaniżmu tal-Istat tad-Dritt. Il-mekkaniżmu huwa ċiklu annwali biex jippromwovi l-istat tad-dritt u jipprevjeni l-problemi milli joħorġu jew japprofondixxu aktar. L-għan huwa li ssir enfasi fuq it-titjib tal-fehim u s-sensibilizzazzjoni dwar kwistjonijiet u żviluppi sinifikanti, kif ukoll li jiġu identifikati l-isfidi tal-istat tad-dritt u li l-Istati Membri jiġu megħjuna jsibu soluzzjonijiet b'appoġġ mill-Kummissjoni u mill-Istati Membri l-oħra, kif ukoll minn partijiet ikkonċernati inkluża l-Kummissjoni ta' Venezja. L-objettiv tal-Mekkaniżmu huwa preventiv. Huwa separat mill-elementi l-oħra fil-ġabra ta' għodda tal-UE u ma jissostitwix il-mekkaniżmi bbażati fit-Trattati li bihom l-UE tirrispondi għal kwistjonijiet aktar serji li jolqtu l-istat tad-dritt fl-Istati Membri. Dawn l-għodod jinkludu proċedimenti ta' ksur u l-proċedura ta' protezzjoni tal-valuri fundaturi tal-Unjoni skont l-Artikolu 7 tat-Trattat dwar l-Unjoni Ewropea. Huwa wkoll distint mill-proċedura proposta ta' kundizzjonalità fil-baġit, li għandha l-għan li tipproteġi l-baġit tal-UE f'sitwazzjonijiet fejn l-interess tal-Unjoni jista' jkun f'riskju minħabba nuqqasijiet ġeneralizzati fl-istat tad-dritt f'xi Stat Membru. Għal aktar informazzjoni Rapport tal-2020 dwar l-Istat tad-Dritt – is-sitwazzjoni tal-istat tad-dritt fl-Unjoni Ewropea Rapport tal-2020 dwar l-Istat tad-Dritt – Kapitoli tal-Pajjiż Rapport tal-2020 dwar l-Istat tad-Dritt - Skeda informattiva Is-sett ta' għodod tal-UE dwar l-Istat tad-Dritt - Skeda informattiva Rapport tal-2020 dwar l-Istat tad-Dritt – Mistoqsijiet u Tweġibiet Sit web dwar ir-Rapport tal-2020 dwar l-Istat tad-Dritt